Tre boligforeninger har deltaget i Aarhus Kommunes minikonkurrence om et nyt ungdomsboligprojekt på Randersvej. Vinderen af konkurrencen er Brabrand Boligforening med et projekt, der er tegnet af CF Møller.

I konkurrencen har der blandt andet været fokus på at sikre en lav husleje for de studerende uden at give køb på en høj bo- og levekvalitet. Vinderprojektet er blandt andet blevet valgt på baggrund af sin fine indpasning til kvarterets skala og arkitektur.

- Vi er glade for at kunne bidrage til at realisere visionen om en blandet by med flere almene boliger og til at skabe en bedre boligsituation for byens unge. Sammen med CF Møller ser vi frem til at skabe et spændende og moderne kollegium med en særdeles attraktiv beliggenhed tæt ved byens to store uddannelsesinstitutioner, siger Keld Laursen, direktør i Brabrand Boligforening.

De 119 kollegielejligheder kommer til at ligge på Randersvej 38, som er lidt nord for Stjernepladsen. Planerne om de nye ungdomsboliger glæder rådmand Kristian Würtz.

- Vi har netop budt 12.000 nye studerende velkommen til Aarhus, og der er pres på byens ungdomsboliger. Derfor er jeg rigtig glad for, at vi med kollegiet på Randersvej får sat endnu et ungdomsboligprojekt i søen, så vi kan sikre, at endnu flere unge har en billig bolig af høj kvalitet, siger Kristian Würtz, rådmand for Teknik og Miljø.